钦定古今图书集成/明伦汇编/氏族典/第362卷 > 《汪溪金氏族谱序》宋·程若庸
## 钦定古今图书集成/明伦汇编/氏族典/第362卷 > 《汪溪金氏族谱序》宋·程若庸

汪溪金若洙子方束书来游余门，凡有闻必沉潜反
覆，凡有见必辨诘论难，群居旬月，充然有得。一旦怵
惕言曰：“讲学所以明理也，非笃学无以明其理。明理
所以养心也，非通理无以养其心；养心所以修身也，
非正心无以修其身。然推吾身所出则为吾父，又推
吾父所自出则为吾祖，又推吾祖所自出则为吾曾
祖；又推吾曾祖所自出，则为吾高祖；又推吾高祖而
上及吾始迁之祖，其源汇流派，而欲其贯通，此理不
可以不明也。推吾始迁之祖而上及吾得姓之祖，其
久近疏密，而欲其联属，此学不可以不讲也。”于是考
《史》《汉》纪例，参欧苏谱法，辑源派家乘，谨世次之传，列
迁徙之派，详生没之节，编为内外二纪。以得姓祖汉日䃅公而至于唐，为《外纪》；以始迁祖唐博道公而至
于今，为《内纪》。前乎数十世，可以上接其传；后乎数千
年，可以下衍其派。列图分卷，装潢成帙，题曰《汪溪金
氏族谱》。捧之请质于余。余告曰：“圣贤之学，惟善事其
身心耳矣。圣贤之志，惟继其祖父耳矣。善事身心，则
主敬以立其本，穷理以致其知、反躬以践其寔者，常
惺惺也。夫善继祖父，则孝思以述其事、忧勤以缵其
绪、表正以亢其宗者，常汲汲也。”余观子方言学，不以
世俗之学为学，而独求乎圣贤之学，其造诣日廓于
正大，而学已不废于半涂；子方言志，不以温饱之志
为志，而深慕乎圣贤之志，其趣向日趋于高明，而志
又宁懈于一息？然圣贤之学，非徒事其身心而已也，
所以济人利物者，思之不但已也。圣贤之志，非特继
其祖父而已也，所以合疏和亲者，思之不但已也。夫
为学而至于济人利物，则存之为盛德，发之为大业，
处而为名儒，仕而为良吏，其学斯无愧乎圣贤之学。
夫立志而至于合疏和亲，则因心以广爱，“因义以立
教，家而为孝子，国而为忠臣”，其志斯无愧乎圣贤之
志。余因子方之请，深愧寡陋，爱莫助之，聊述所闻，以
序谱之首简。